29-årige Kirsty Gilmour lever af sine vakse fødder, hurtige ketcherføring og enorme vindervilje. Skotten spiller turneringer overalt i verden og ligger i øjeblikket nummer 21 på verdensranglisten i damesingle i badminton. Og så spiller hun for de forsvarende DM-vindere, Vendsyssel Elite Badminton (VEB), i den danske holdturnering. Det er imidlertid ikke blot træningen og modstanderne på badmintonbanen, som har fyldt i tankerne hos den eksplosive damesinglespiller den seneste tid. For knap to uger siden deltog hun i turneringen, Swiss Open, hvor det blev det til et kvartfinalenederlag til indonesiske Gregoria Mariska Tunjung. En ting var at tabe, men noget helt andet var, hvad hun oplevede bagefter. Her fik hun nemlig tastaturkrigernes vrede at mærke. Efter kampen modtog Vendsyssel-spilleren nemlig dødstrusler fra dét, der formodes at være gamblere, der har tabt penge på hendes kamp. Trusler om voldtægt Ifølge Kirsty Gilmour er ondskabsfulde beskeder langt fra usædvanlige. Det fortæller hun til BBC. - Det er altid fra anonyme kontoer på de sociale medier uden følgere, og som ikke har noget billede på profilen. Mit bedste bud er, at de oddser på mine kampe, og når de så taber deres væddemål, så lader de det gå ud over mig, siger hun. Gilmour fortæller videre til mediet, at nogle af beskederne er af meget personlig karakter, og desuden beskyldes hun for at tabe med vilje. Den seneste besked i indbakken lød, oversat til dansk, således: "11-5 og så 18-15 inden du taber 18-21. Alt du vil er at fixe kampe og tjene beskidte penge, var"? Påstanden afviser skotten blankt. Desuden fortæller hun, at hun også oplevet at modtage en besked, hvor en unavngiven person truer med at sende en anden hen for at voldtage hende. Opbakning fra VEB Damesinglespilleren frygter, at problemstillingen kun bliver værre i fremtiden. Hvordan lignende tilfælde forhindres, har badmintonspilleren dog ikke nået bud på. I sidste måned underskrev Badminton World Federation (BWF) en aftale med sportsdatafirmaet Stats Perform om at forbedre sin beskyttelse af sporten ved at undersøge mistænkelig væddemålsaktivitet på badmintonkampe. BWF håber, at de den vej igennem kan mindske problemet. Efter hændelsen har Vendsyssel Elite Badminton været ude at støtte Kirsty Gilmour.

Opsummering:
Truslerne er anmeldt til politiet.